Total se gas-vonds ‘geensins goeie nuus’Grafika wat die plek van die ontdekking aandui. (Grafika: ANA) Die omgewingsregtegroep Greenpeace het Vrydag gesê die ontdekking van gaskondensaat aan die Suid-Kaapse kus is nie iets om te vier nie. Greenpeace het gereageer op Total Suid-Afrika se aankondiging Donderdag dat hy ŉ noemenswaardige ontdekking gemaak het – die Brulpadda-eksplorasieveld sowat 175 km suid van Plettenbergbaai. Dié ontdekking kan genoeg wees om Suid-Afrika se raffinaderye tot vier jaar aan die gang te hou. Melita Steele, senior klimaat- en energieveldtogbestuurder van Greenpeace, is egter nie beïndruk nie. “Greenpeace Africa veroordeel ten sterkste Total se roekelose olie-eksplorasie aan die kus van Suid-Afrika. Die ontdekking van nog olie en gas is niks om te vier nie aangesien die verbranding van fossielbrandstowwe potensiaal katastrofies vir klimaatsverandering kan wees,” sê Steele. “Hierdie is olie wat ons nie kan bekostig om te verbrand nie gegewe die uiterste weersomstandighede en herhalende droogtes wat tans voorkom.” Steele het gesê diepseeboor is ook gevaarlik aangesien daar ŉ moontlikheid vir ŉ oliestorting is. Sy meen die omgewingsimpak van diepseeboor vir olie en gaskondensaat kan nie bloot geïgnoreer word nie en die voordeel van werkskepping vir Suid-Afrikaners is gering. “Dit is roekeloos vir die Suid-Afrikaanse regering om toe te laat dat die olie- en gaseksplorasie voortgaan, maar ongelukkig is dit [vandeesweek] as ŉ oorwinning voorgehou tydens die staatsrede,” sê sy. “Nasa het bevind 2018 was die vierde warmste jaar op rekord. Dit is duidelik dat as ons ernstig is daaroor om klimaatverandering te stuit, dan moet sommige fossielbrandstowwe in die grond bly. “Hierdie land is geseënd met van die beste hernubare energie-hulpbronne ter wêreld. Dit is tyd om hernubare energie te steun en hierdie roekelose en gevaarlik gejaag na fossielbrandstowwe te staak.” Gwede Mantashe, minister van minerale hulpbronne, het Total se ontdekking vroeër geloof as ŉ “groot hupstoot” vir die land se sukkelende ekonomie.